পিকাসো বলেছিলেন, ‘সাফল্য খুব বিপজ্জনক। অমনি লোকে নিজের অনুকরণ করতে শুরু করতে থাকে, আর অন্যের নকল করার চেয়ে নিজের নকল করা বেশি বিপজ্জনক। নপুংসকতার দিকে যায় সেটা।’ সেদিকে যেতে চাননি শহীদ কাদরী। আর যা-ই করুন, নিজের কবিতাকে নিজে নকল করতে চাননি। এইটুকু আত্মসচেতনতা, এবং সেইসঙ্গে আত্মসম্মানবোধ তাঁর বরাবরই বজায় ছিল। কবিতায় নতুন স্বর, নতুন সুর নিয়ে আসাটা খুব কঠিন কাজ। সবার পক্ষে তা সবসময় সম্ভবপর হয়ে ওঠে না। জনপ্রিয়তাই বলি আর সাফল্যের শীর্ষে ওঠাই বলি, শহীদ কাদরী তাঁর কবিতা-সাধনায় পুনরুক্তি করতে চাননি। চাননি নিজের স্বরচিত বৃত্তের মধ্যে বন্দি হয়ে নিজেরই অনুকরণ করতে। কোনো কিছুর বিনিময়েই, তাঁর নিজের কবি-প্রতিভা অসম্মানিত হয়, এমন কিছু করতে তিনি রাজি ছিলেন না। কোনো আত্মসচেতন কবির পক্ষে সেটি করা সম্ভবও নয়। বুদ্ধদেব বসু তো বলেইছিলেন, ‘কোনো কবি যখন নিজের অনুকরণ করেন তখন দেবতারা দীর্ঘশ্বাস ফেলেন।’ শহীদ কাদরী আর যা-ই হোন, ওপথের কাঙাল ছিলেন না। তাঁর এই চলে যাওয়ায় দীর্ঘশ্বাসের বদলে দেবতাদের চোখে বয়ে যায় নীরব-অশ্রম্ন। আমরা বুঝতে পারি। ঘৃণার সাধনা নয়, নিজেকে ভালোবাসার যোগ্য করে তোলার সাধনাই ছিল শহীদ কাদরীর কাব্যচর্চার মূল প্রেরণা। ‘আমার নাম খুব হ্রস্ব/ আমার নাম শহীদ কাদরী/ ছোটো, বেঁটে ঝোড়ো নদীতে/ কাগজের নৌকোর মতোই পল্কা/ কাগজের নৌকোর মতোই পল্কা।’